Baltijos krepšinio lyga

Baltijos Krepšinio Lyga – buvusi tarptautinė krepšinio lyga, kurioje daugiausiai dalyvavo Lietuvos, Latvijos ir Estijos stipriausi klubai iš nacionalinių čempionatų. Kartu su BBL vyko ir nacionaliniai kiekvienos šalies čempionatai.

2004 m. įkurta lyga. 2012 m. „Žalgiris“ ir „Lietuvos rytas“ pasitraukė iš pirmenybių. 2018 m. turnyras sustabdytas. Per 14 sezonų tik sykį – 2012-2013 m. – BBL čempione tapo ne Lietuvos komanda. Daugiausiai, penkis kartus čempionų titulus iškovojusi komanda – „Žalgiris“, „Lietuvos rytas“ ir „Šiauliai“ iškovojo po tris čempionų titulus.

Turnyro sistema 
Turnyro sistema keitėsi kiekvienais metais. 

Pirmajame BBL sezone (2005 m.) buvo du divizionai. Antrojo diviziono komandos buvo suskirstytos į 2 grupes, 8 pajėgiausios komandos pateko į atkrintamąsias varžybas, o 4 pajėgiausios varžėsi finaliniame ketverte. Pirmajame divizione 4 pajėgiausios komandos iš karto pateko į finalo ketvertą. Antrąjį sezoną (2005-2006 m.) liko tik vienas divizionas, vietoj finalo ketverto atsirado finalo šešetas, į kurį iš karto pateko 6 pajėgiausios komandos. 2006-2007 sistema nepakito. 

2007-2008 metais elitiniame (pirmajame) divizione dėl čempionų titulo kovojo 10 klubų (2006-2007 m. 9 praėjusių metų stipriausi klubais ir 1 Lietuvos klubas gavęs vardinį pakvietimą). Antrasis divizionas tapo „Iššūkio turnyru“, kurio 1 vietą užėmęs klubas patenka į stipresnį divizioną. Antrą vietą užėmęs klubas meta iššūkį 9 vietą užėmusiam elitinio diviziono klubui. Žaidžiama 2 rungtynes, kurių nugalėtojas žaidžia elitiniame divizione. „Iššūkio turnyre“ dalyvauja įvairus klubų suskirstytų į grupes skaičius.

Nuo 2010-2011 metų sezono BBL reguliariajame sezone nedalyvavo Kauno "Žalgiris" ir Vilniaus "Lietuvos Rytas", kurie prie varžybų prisijungė tik ketvirtfinalyje. Prieš 2011-2012 metų sezoną, prie šių dviejų klubų dalyvavimo BBL modelio prisijungė ir trečiasis - Rygos "VEF". 2012-2013 metų BBL sezone Kauno "Žalgiris", Vilniaus "Lietuvos Rytas" ir Rygos "VEF" nestartavo, pasirinkdami dalyvavimą pajėgesnėje VTB Vieningoje lygoje.

BBL galioja 4 legionierių limitas, žaidėjai, turintys turnyre dalyvaujančių šalių klubų pilietybę, nelaikomi legionieriais.

Reguliarusis sezonas 
2012-2013 metų sezone BBL tapo "mažąja Eurolyga". 23 komandos buvo suskirstytos į keturis pogrupis po 6 komandas (D grupėje rungtyniavo 5 klubai), kurios tarpusavyje žaidė dviejų ratų sistema. Keturios kiekvienoje grupėje pajėgiausios komandos pateko į Top 16 etapą. 

Antrajame reguliaraus sezono etape, komandos buvo suskirstytos į keturis pogrupius po 4 komandas, kurios grupėje taip pat varžėsi dviejų ratų sistema. Pirmąsias dvi vietas savo grupėje iškovoję klubai pateko į atkrintamąsias varžybas, o likusios komandos savo pasirodymą pirmenybėse baigė.

Atkrintamosios varžybos 

Į atkrintamąsias varžybas patekusios komandos suskirstomos į keturias poras (A1/B2, A2/B1, C1/D2, C2/D1), kurios sužaidžia dvi varžybas (namuose ir išvykoje). Porų nugalėtojai tokiu pat principu varžosi tiek pusfinalyje, tiek didžiajame, tiek mažajame finale.

BBL Iššūkio taurė 

Nuo 2004-2005 m. sezono pradžios, su pertraukomis, yra rengiamos Baltijos krepšinio lygos Iššūkio varžybos. Jose dalyvauja Baltijos šalių klubai nepatekę į pagrindines pirmenybes. Turnyras vyksta tuo pat metu kaip ir BBL sezonas.

Prezidentų taurė 

Nuo 2008-2009 m. sezono pradžios rengiamas Baltijos šalių Prezidentų taurės turnyras, kuriame dalyvauja BBL nugalėtojas ir šalių aukščiausių lygų čempionatų nugalėtojai (iš viso 4 stipriausi klubai). Turnyras rengiamas kaip BBL sezono preliudija.

Istorija 
Lyga susikūrė 2004 m., o pirmosios varžybos įvyko 2005 m. sausio 6 d. Pirmajame mače rezultatu 81:75 Nevėžis nugalėjo Panevėžio klubą. Pirmasis BBL sezonas vyko tik pusę sezono, komandos pagal pajėgumą buvo suskirstytos į du divizionus. Pirmajame divizione varžėsi 10 klubų (5 iš Lietuvos, 3 iš Latvijos ir 2 ir Estijos), antrasis divizionas buvo padalintas į du pogrupius ir jame varžėsi 14 komandų (4 iš Lietuvos, 5 iš Latvijos ir 5 iš Estijos). Antrąjį 2005-2006 m. sezoną varžybos jau vyko visą sezoną, liko tik vienas divizionas, kuriame dalyvavo 17 klubų (8 iš Lietuvos, 5 iš Latvijos ir 4 iš Estijos). Taip pat pirmą kartą įvyko bendra Žvaigždžių Diena.
Tačiau vėliau buvo prieita prie dviejų divizionų sistemos: Elito, kuriame dalyvauja 10 stipriausių klubų, bei Iššūkio taurės.

BBL čempionai

Išnašos

Nuorodos 
 Oficiali BBL svetainė 

Baltijos šalių krepšinio lygos
Krepšinio lygos